અમદાવાદ: શહેરના જુદા જુદા વિસ્તારમાંથી ત્રણ સગીરાને લગ્નની લાલચ આપી ગઠિયા ઉઠાવી જતાં પોલીસે અા અંગે અપહરણના ગુના દાખલ કરી તપાસ હાથ ધરી છે. આ અંગેની વિગત એવી છે કે વેજલપુરમાં ચામુંડા ફાટક પાસે રહેતી ૧૬ વર્ષીય એક સગીરાને તેના ઘર નજીકથી અભિષેક શર્મા નામનો શખ્સ લલચાવી ફોસલાવી ઉઠાવી ગયો હતો. જ્યારે નવા વાડજમાં બ્રહ્માણીની ચાલી ખાતે રહેતી ૧૬ વર્ષીય સગીરાને મહેસાણા જિલ્લાનો રહીશ ગૌતમ નાગર સેલવા નામનો શખ્સ લગ્નની લાલચ તેમજ ધાકધમકી આપી ઉઠાવી જતાં પોલીસે અપહરણનો ગુનો દાખલ કર્યો છે. આ ઉપરાંત નરોડામાં પાટીયા નજીક બસસ્ટેન્ડ નજીક રહેતી એક સગીરાને કોઇ શખ્સ ભેદી સંજોગોમાં ઉઠાવી જતાં પોલીસે તપાસ હાથ ધરી છે.